دؤولت باشچی‌سی رجب طیب اردوغان چیخیشیندا فتح الله چی ترور تشکیلاتی پارالل دؤولت یاپیلانماسینین (فئتو/پ.د.ی) 15 ژوئیه‌ده میللته خیانت ائدن شبکه‌‌دن حساب سوروشولدوغو کیمی کؤکونو ده کسه‌جک‌لرینی بیلدیردی.
لازیم گلرسه، ایللرله اؤزلری‌نین عوض اؤدیه‌جگینی، میللته عوض اؤدتدیریلمه‌یه‌جگینی خاطیرلا‌دان رجب طیب اردوغان:
"ایللردیر کی، بو حساسلیق ایله حرکت ائتدیک، هئچ بیر فداکارلیقدان ایمتینا ائتمه‌دیک. تأسف کی، بو آلچاق‌لار او گئجه 240 ائولادیمیزی، 240 قارداشیمیزی شهید ائده‌رک، 2 مین 195 قارداشیمیزی یارالایا‌راق، میللتیمیزه عوض اؤدتدیردیلر. میللتیمیزه بو خیانتی ائدن‌لردن حساب سوروشماق و فئتونون کؤکونو کسمک بیزیم بورجوموزدور."
دؤولت باشچی‌سی رجب طیب اردوغان عدالت و قالخینما پارتی‌سینین 15-جی ایلدؤنومویله باغلی پارتی‌نین مرکزی بیناسی قارشی‌سیندا کئچیریلن مراسیمه ایستانبول‌دان ویدئوکونفرانس واسیطه‌سیله قوشولدو.
اردوغان قوروجوسو و لیدری اولماسیندان فخر حسی دویدوغو عدالت و قالخینما پارتی‌سیندن حقوقی اولا‌راق 27 آوقوست 2014-جو ایلده آیریلماق مجبوریتینده قالدیغینی بیلدیردی و وورغولادی کی، پارتی‌یه قلبن باغلیدیر.
دؤولت باشچی‌سی چیخیشیندا فتح الله چی ترور تشکیلاتینا دقتی چکه‌رک دئدی کی، فرقلی قییم‌لوق مرکزلریله حیاتا کئچیرتدیک‌لری هوجوم‌لاردان نتیجه آلا بیلمه‌ینلر 2013-جی ایلدن اعتبارا یئنی سناریولاری ایشه باشلاماغا جهد گؤستردیلر، لاکین سوندا باشاریسیز اولدولار.
" 15 ژوئیه گئجه‌سی ایسه اؤلکه تاریخیمیزده ایندیدک ان آلچاق، ان قانلی، ان حیله‌گر تهدید ایله اوز-اوزه قالدیق." دئین رجب طیب اردوغان بیلدیردی کی، او گئجه تورکیه سلاحلی قوه‌لری‌نین ترکیبینه سیزمیش فئتو عضو‌لری‌ عسگر فورمادا چئویریلیشه جهد ائتدی. لاکین میللت تک اورک، تک سس اولا‌راق ایستیقلالینا و گلجیینه صاحب چیخدی.
آوقوستون 7-ده ایستانبول یئنی‌کاپیدا بیر آرایا گلن سیاسی پارتی رهبرلری و هر طبقه‌دن اولان وطنداش‌لارین تورکیه تاریخینده یئنی بیر قاپی آچدیغینی وورغولایان دؤولت باشچی‌سی اؤلکه‌نین بیرلیگی، برابرلیگی، قارداش‌لیغی نامینه آچیلان بو یئنی قاپی‌یا سونادک صاحب چیخیلاجاغینا اینامینی ایفاده ائتدی.
رجب طیب اردوغان عدالت و قالخینما پارتی‌سی‌نین یارادیلماسی‌نین 15-جی ایل دؤنومویله علاقه‌دارتویتر صحیفه‌سیندن مئساژ یایینلادی.
پارتی‌نین 14 آوقوست 2001-جی ایلده خالقین حاق و عدالت آختاریشی‌نین بیر نتیجه‌سی اولا‌راق یارادیلدیغینی ایفاده ائدن دؤولت باشچی‌سی بو پارتی‌نین تورکیه‌نین هرطرفلی اینکیشافیندا بؤیوک رول اوینادیغینی قئید ائتدی.
